S-110/2011

Mál þetta, sem þingfest var þann 24. mars 2011 og dómtekið sama dag, er höfðað með tveimur ákærum útgefnum af lögreglustjóranum á Selfossi á hendur E-kk-þgf H-kk-þgf, kt. 000000-0000, Þrastarima 16, Selfossi. Annars vegar ákæru í málinu nr. S-110/2011, dagsettri 16. febrúar 2011, og hins vegar með ákæru í málinu nr. S-133/2011, dagsettri 15. mars 2011. Við þingfestingu málsins nr. S-110/2011 var málið nr. S-133/2001 einnig þingfest þótt fyrirkall hefði ekki verið gefið út enda mætti ákærði til þinghaldsins, sbr. 1. mgr. 158. gr. laga nr. 88/2008.

Með ákæru dagsettri 16. febrúar 2011 er mál höfðað á hendur E-kk-þgf H-kk-þgf, kt. 000000-0000, Þrastarima 16, Selfossi:

„fyrir þjófnað:

með því að hafa aðfaranótt laugardagsins 16. október 2010 farið inn í bifreiðina LL-936 þar sem hún stóð á bifreiðastæði fyrir utan Hrafnhóla 23 á Selfossi og stela þaðan fartölvu af gerðinni Dell D830 ásamt fartölvutösku sem innihélt Shennheiser HD 215 flakkara, minnislykla og heyrnatól.

Telst brot ákærða varða við 1. mgr. 244. gr. almennra hegningarlaga nr. 19,1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Með ákæru dagsettri 15. mars 2011 er mál höfðað á hendur ákærða, E-kk-þgf H-kk-þgf:

„fyrir fíkniefnabrot

með því að hafa aðfaranótt sunnudagsins 13. febrúar 2011 haft í vörslu sinni 0,2 g af maríhúana en lögregla fann framangreind fíkniefni við leit á ákærða eftir að bifreiðin PS-965 hafði verið stöðvuð vegna umferðareftirlits á Biskupstungnabraut við Laugarbakka í Ölfusi, en ákærði var farþegi í nefndri bifreið umrætt sinn.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist, að ákærði verði dæmdur til refsingar og til að sæta upptöku á framangreindum fíkniefnum (efnaskrá nr. 19661), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærði mætti við þingfestingu málsins ásamt S-kk-þgf S-kk-þgf hrl. sem skipaður var verjandi að ósk ákærða. Ákærði játaði sök í báðum ákæruskjölum.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála eftir að fulltrúa ákæruvaldsins og verjanda ákærða hafði verið gefinn kostur á að tjá sig um ákvörðun refsingar og lagasjónarmið. Verjandi ákærða gerði grein fyrir högum ákærða.

Um málavexti vísast til ákæruskjala. Með játningu ákærða hvað bæði ákæruskjöl varðar, sem er í samræmi við gögn málsins, er sannað að ákærði hafi gerst sekur um þá háttsemi sem honum er gefin að sök í báðum ákæruskjölum og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Ákærði er fæddur 27. mars árið 1992. Þrátt fyrir ungan aldur eru á sakavottorði ákærða tilgreindir þrír dómar og ein sátt. Ákærði gekkst undir sektargreiðslu vegna brots á lögum um ávana- og fíkniefni í desember árið 2008, þá aðeins 16 ára gamall. Með dómi Héraðsdóms Suðurlands ári síðar, nánar tiltekið þann 10. desember 2009, var ákvörðun refsingar ákærða frestað skilorðsbundið í eitt ár fyrir brot gegn 1. mgr. 244. gr. almennra hegningarlaga en ákærði var 15 ára þegar hann framdi það brot í félagi við annan dreng. Með dómi sama dómstóls þann 30. mars 2010 var ákærði dæmdur fyrir fjölda þjófnaðarbrota og tilraunir til þjófnaðar sem framin voru í lok árs 2009 og byrjun árs 2010. Með hluta þeirra brota rauf ákærði skilorð dómsins frá 10. desember 2009 og var sá dómur tekinn upp og ákærða dæmd refsing í einu lagi, sex mánaða fangelsi, skilorðsbundið í þrjá ár. Loks var ákærði með dómi Héraðsdóms Suðurlands þann 22. desember sl. dæmdur í 100.000 króna sekt fyrir brot gegn lögum um ávana- og fíkniefni.

Ákærði framdi þjófnaðarbrot það sem hann hefur nú verið sakfelldur fyrir áður en dómurinn frá 22. desember 2010 var uppkveðinn og verður honum því dæmdur hegningarauki. Fíknefnabrotið framdi ákærði hins vegar í febrúar 2011. Með brotum þeim, sem ákærði er hér sakfelldur fyrir, rauf hann skilorð dómsins frá 30. mars 2010 og verður refsing nú ákveðin í einu lagi, sbr. 60.gr., 77. gr. og 78. gr. almennra hegningarlaga og er hún hæfilega ákveðin fangelsi í níu mánuði. Þrátt fyrir að ákærði hafi áður verið dæmdur fyrir fjölda þjófnaðarbrota er til þess að líta að þau brot framdi ákærði þegar hann var 16 og 17 ára gamall, að hann hefur nú sótt um í vímuefnameðferð og á samkvæmt upplýsingum ákæruvaldsins ekki ólokin mál í kerfinu. Þykir því rétt að gefa ákærða tækifæri til að snúa af braut afbrota með því að skilorðsbinda refsinguna að fullu og skal hún falla niður að liðnum þremur árum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 skal ákærði sæta upptöku á 0,2 g af maríhúana, efnaskrá lögreglu nr. 19661.

Með vísan til 218. gr. laga nr. 88/2008 um meðferð sakamála, skal ákærði dæmdur til greiðslu alls sakarkostnaðar sem er þóknun skipaðs verjanda hans, S-kk-ef S-kk-ef hrl., 48.819 krónur að meðtöldum virðisaukaskatti.

R-kvk-nf T-kvk-nf héraðsdómari kveður upp dóm þennan.

D Ó M S O R Ð:

Ákærði, E-kk-nf H-kk-nf, sæti fangelsi í níu mánuði en fresta skal fullnustu refsingarinnar og skal hún niður falla að liðnum þremur árum frá birtingu dóms þessa, haldi ákærði almennt skilorð 57. gr. almennum hegningarlaga nr. 19/1940.

Ákærði sæti upptöku á 0,2 g af maríhúana, efnaskrá lögreglu nr. 19661.

Ákærði greiði allan sakarkostnað, sem er þóknun skipaðs verjanda hans, S-kk-ef S-kk-ef hrl., 48.819 krónur að meðtöldum virðisaukaskatti.

R-kvk-nf T-kvk-nf